《送戴务旃游华山》
明代·刘体仁

夜谈太华奇，朝来理轻策。似子独往意，自然生羽翮。

我无济胜具，心悬神仙宅。椓壁闻蚁缘，索度或猱掷。

即至玉女盆，莲花岂堪摘？颇穷造化由，能识巨灵擘。

一身出天地，笑看培塿积。归来毛髓异，定跨茅龙脊。

作者简介：（1612—1677）明末清初颍川卫人，字公㦷。顺治十二年进士。与王士禛、汪琬同榜齐名。历官吏、刑部郎中。有才名，精赏鉴。至苏门见孙奇逢，愿为弟子。晚年闭门有出尘之想。善画山水。有《七颂堂集》。